O Shrek

Dad Anita Simeon

Il matg er jau stada per in curt trip a Chicago. In suentermezdi avain nus decidì dad ir a kino, cunquai ch'i pluveva en in cuntin. Ils souvenirs eran gia cumprads ed ils clubs da blues n'eran anc betg averts. Nus ans essan natiralmain decidids per il pli grond kino da la citad - uschia eri almain scrit en il guid. La schelta era però plitost magra. Dus films gia vis, in epos da guerra e Shrek. E quai duess esser il pli grond kino da Chicago? Ma basta. - "Giain a guardar l'epos da guerra." Mia proposta è ida a finir en las undas dal spazi. - "Na, jau na vuless betg ir a guardar in film da guerra, jau vuless insatge legher, trist datti schon avunda sin quest mund, giain a guardar Shrek." - La decisiun n'è betg stada leva, pertge tgi vul schon ir a guardar in film animà, in film d'uffants? Ma nus ans avain laschads surmanar:

Atgnamain n'è el en emprima vista betg simpatic, quest ougle, ina figura absurda, quest Shrek. EI è nausch, na vul avair da far cun nagin nagut, e sentiments na para el d'avair nagins. Tut auter sia entupada casuala, in asen, che discurra en in cuntin e vegn perfin da rumper in pau la crusta dira dal monster. Nagut n'è uschia sco ch'igl è, quai para la morala dal film, ina fabla moderna. Las aventuras dal monster verd - che parta cun I'asen per deliberar ina princessa or da las griflas d'in dragun - en propi bunas ed amusantas. Las istorginas tradiziunalas vegnan integradas cun bler umor ed ina buna presa clamauc.

Interessant vi da I'entira animaziun è la tecnica. Ils protagonists èn simulads perfetgamain. Lur musculs paran d'avair lioms reals e la mimica vegn imitada uschè perfetg ch'ins crai ad els lur sentiments. Sche I'animaziun computografica è propi rivada tar quel punct ch'ins po er exprimer sentiments, alura daventa ella propi ina concurrenza per I'entira industria da films giugads. "lgl è gia oz pussaivel da realisar films giugads digitals", di Konrad Dunton, il graficher da computer svizzer en Silicon Valley. Forsa ch'i fiss meglier da substituir in u I'auter actur u actura miserabla cun ina animaziun?

L'istorgia dal Shrek è però pelvair fascinanta e nus essan partidas dal kino cun ina buna luna e divers running gags. Mintgatant n'èsi gnanc uschè mal, sch'iI kino na porscha betg uschè ina gronda schelta.